Een vas ná kerkgangers JMPD-beampte aanval‘n Skermskoot uit die video. Herman Mashaba, burgemeester van Johannesburg, het Maandag gesê ŉ verdagte is in hegtenis geneem ná die aanranding van Siphiwe Sebati, ŉ Johannesburg-metropolisiebeampte (JMPD), Sondag buite ŉ kerk in Hillbrow. Die voorval het plaasgevind toe twee beamptes ŉ motor wat onwettig in Claimstraat in Hillbrow geparkeer was wou wegsleep omdat dit ŉ verkeersopeenhoping veroorsaak het. Die stad se departement van openbare veiligheid het in ŉ verklaring gesê uit voorlopige inligting blyk dit dat die JMPD-beampte sy vuurwapen uitgehaal en ŉ skoot in die lug afgevuur het om te voorkom dat die oproerige kerkgangers na hulle toe beweeg. “Dit het hulle egter nie van stryk gebring nie en hulle het die beampte aangeval,” lui die verklaring. Mashaba het gesê die voorval is nie net ŉ aanval op die JMPD of Sebati nie, maar ŉ aanval op die gereg. Volgens Luyanda Mfeka, woordvoerder vir Mashaba, het Sebati verskeie beserings opgedoen tydens die voorval. “Hy is gelukkig sedertdien ontslaan,” het Mfeka gesê. Mfeka het gesê die verdagte is volgens die polisie glo ŉ onwettige immigrant. Hy sal na verwagting binne die volgende twee dae in die hof verskyn. Mashaba het sy dank teenoor die polisie uitgespreek en bygevoeg hy hoop die ander wat betrokke was by die aanval word vinnig vasgetrek.